Source: http://ec.europa.eu/civiljustice/enforce_judgement/enforce_judgement_ger_mt.htm
Timestamp: 2017-10-20 20:41:45+00:00
Document Index: 889811

Matched Legal Cases: ['Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ']

﻿ Kummissjoni Ewropea - Network gudizzjarju ewropew - Infurzar tas-sentenzi - Ġermanja
Kummissjoni Ewropea > NGE > Infurzar tas-sentenzi > Ġermanja
Infurzar tas-sentenzi - Ġermanja
Ghal l-ahtar aggiornaurent fuq it-test, Mekk jghogobk ara
1. Xi tfisser l-eżekuzzjoni f’kwistjonijiet ċivili u kummerċjali?
2. X’inhuma l-kondizzjonijiet li taħthom jistgħu joħorġu titolu jew deċiżjoni eżegwibbli?
2.2. Il-kondizzjonijiet sostantivi
3. L-għan u n-natura tal-miżuri ta’ l-eżekuzzjoni
3.1. X’tip ta’ assi jistgħu jkunu s-suġġett ta’ l-eżekuzzjoni?
3.2. X’inhuma l-effetti ta’ dawn il-miżuri ta’ eżekuzzjoni?
3.3. X’inhi l-validità ta’ dawn il-miżuri? Hemm perjodu ta’ żmien limitat provdut mil-liġi jew imsemmi fl-ordni tal-qorti?
4. Hemm il-possibbilità ta’ appell kontra d-deċiżjoni li tagħti miżura bħal din?
L-eżekuzzjoni hija kunċett proċedurali li tinvolvi l-użu ta’ġegħil pubbliku biex ikun sodisfatt kreditu materjali. Il-poter ta’ eżekuzzjoni huwa ta’ l-Istat biss, li jimpjega monopolju ta' poter sovran eżerċitat permezz tad-diversi korpi tiegħu.
Inventarju ta’ miżuri ta’eżekuzzjoni li jistgħu jġegħlu l-konvenut jagħmel xi ħaġa, ma jagħmilx xi ħaġa jew iħallas xi ħaġa
Il-qbid tal-beni
Il-qbid ta’ krediti u assi oħrajn (partikolarment dħul mix-xogħol)
Stqarrija maħlufa ta’ l-assi
Inġunzjoni biex wieħed jaġixxi jew li ma jaġixxix
Il-qbid obbligatorju ta’ proprjetà u l-bejgħ f’irkant (subbasta)
Ordni ta’ sekwestru u inġunzjoni interlokutorja
- Huma eżegwibbli kemm id-deċiżjonijiet ġudizzjarji u mhux ġudizzjarji?
Iva. Sentenzi finali li huma diġà jew proviżorjament eżegwibbli huma koperti (l-Artikolu 704 tal-Kodiċi tal-Proċedura Ċivili (“ZPO”)) kif inhuma l-istrumenti eżegwibbli l-oħrajn elenkati fl-Artikolu 794 taż-ZPO; dawn jinkludu mhux biss l-ordnijiet tal-Qorti imma wkoll ftehim ġudizzjarju jew barra mill-qorti u atti nutarili.
- Hemm bżonn ta’ rikors għal ordni tal-qorti li tawtorizza l-eżekuzzjoni?
Hemm bżonn ta’ ordni tal-qorti għall-qbid tal-krediti u l-assi tad-debitur, l-eżekuzzjoni ta’ inġunzjonijiet u l-qbid ta’ proprjetà immobbli skond id-dispożizzjonijiet għax-xiri obbligatorju u l-bejgħ f’irkant.
- Liema hi l-qorti kompetenti biex tordna l-eżekuzzjoni?
Għall-qbid tal-krediti: Il-qorti tad-distrett fil-post fejn joqgħod id-debitur.
Għall-eżekuzzjoni ta’ l-inġunzjonijiet: Il-qorti li tisma’ l-kawża fl-ewwel istanza.
Għall-qbid tal-proprjetà immobbli: Il-qorti tad-distrett tal-post fejn tinsab il-proprjetà.
- L-istatus ta’ l-aġenti ta’ l-eżekuzzjoni, ir-rwol, ir-responsabilitajiet u l-poteri
L-eżekuzzjoni issir minn marixxall, uffiċjal tal-Land ta’ l-amministrazzjoni tal-qorti li ġerarkikament jirrispondi lejn id-direttur fil-qorti tad-distrett. Huwa indipendenti fl-eżerċizzju tal-professjoni tiegħu.
Huwa responsabbli għall-eżekuzzjoni ta’ sentenzi f’kwistjonijiet ċivili skond il-Ktieb 8 taż-ZPO. L-enfażi dan l-aħħar qed issir aktar fuq il-qbid tal-krediti tad-debitur milli l-qbid tal-beni. Hawn il-marixxall għandu l-poter b’mod partikolari li jħalli lid-debitur jħallas f’rati u huwa responsabbli li jkun żgurat li l-proċedura ta’ l-eżekuzzjoni tintemm fil-ħin u b’mod effettiv. Wieħed mid-dmirijiet primarji tiegħu huwa li jieħu mingħand id-debitur stqarrija maħlufa ta’ l-assi li tipprovdi lill-kreditur b’rekord importanti ta’ l-assi tad-debitur. Ħidmiet oħra jinkludu:
It-tneħħija ta’ proprjetà mobbli u immobbli (żgumbrament)
Ma jħallix lid-debitur joġġezzjona għal operazzjonijiet li huwa meħtieġ jaċċetta
In-notifika diretta ta’ dokumenti meħtieġa għall-proċess ta’ l-eżekuzzjoni
L-eżekuzzjoni ta’ ordnijiet ta’ sekwestru u inġunzjonijiet interlokutorji (ħlief għal kwistjonijiet li l-qorti tieħu ħsieb hija nnifisha)
L-eżekuzzjoni ta’ mandati ta’ arrest.
- Għandu jsir ir-rikors għall-eżekuzzjoni permezz ta' avukat jew ta' xi professjoni legali oħra?
Id-deċiżjonijiet fuq ir-rikorsi ta' l-eżekuzzjoni ġeneralment jittieħdu mill-qorti distrettwali bħala l-qorti ta' l-eżekuzzjoni; ir-rappreżentanza legali mhix obbligatorja.
Ir-rikors għal ordni ta’ eżekuzzjoni ta’ inġunzjoni, min-naħa l-oħra, irid isir lill-qorti li tisma’ l-kawża fl-ewwel istanza, li f’ċerti każijiet tista’ tkun qorti għolja (qorti reġjonali), fejn ir-rappreżentanza legali hija bażikament obbligatorja.
L-iskala ta’ l-ispejjeż għal kull tip ta’ miżura ta’ eżekuzzjoni:
Il-liġi tipprovdi għal possibiltajiet differenti għall-eżekuzzjoni, jiddependi fuq il-kreditu li jrid jinġabar, u l-ispejjeż ivarjaw ukoll :
Il-qbid tal-beni:
Meta d-dritt għall-ħlas ta’ somma speċifika tal-flus huwa rikonoxxut, il-kreditur ġeneralment jgħid lill-marixxal biex jiġbor il-ħlas. Jitħallas dritt ta’ €20 għall-qbid ta’ l-assi mobbli tad-debitur mill-marixxall. Jekk il-proprjetà maqbuda ser tinbiegħ f’irkant jew tinbiegħ (jiġifieri l-proprjetà maqbuda tissarraf fi flus), hemm dritt ieħor ta’ €40. Jintalbu wkoll l-ispejjeż tal-marixxall.
Il-qbid ta’ krediti:
Ordni għall-ħlas ta’ somma flus tista’ tinkiseb b’rikors lill-awtoritajiet ġudizzjarji għall-qbid tal-krediti tad-debitur (eż. għall-ħlas tad-dħul mix-xogħol) u ċ-ċessjoni tal-kreditu lill-kreditur (Artikoli 829 u 835 ZPO). Jitħallas dritt ta’ €15; l-ispejjeż (partikolarment l-ispejjeż tan-notifika ta’ l-ordni tal-qorti) jiżdiedu fil-kalkolu.
Stqarrija maħlufa ta’ l-assi:
Jekk il-kreditur ma tħallasx ta’ kollox mill-qbid u l-bejgħ ta’ l-oġġetti, id-debitur jista’ jkun obbligat f'rikors mill-kreditur li jipprovdi lill-marixxall bi stqarrija maħlufa ta' l-attiv tiegħu. Il-marixxal jitlob dritt ta’ €30 biex jieħu l-istqarrija.
Il-qbid ta’ proprjetà immobbli:
L-eżekuzzjoni kontra l-proprjetà immobbli tad-debitur issir fil-forma ta’ ipoteka rreġistrata biex jinġabar il-kreditu, ix-xiri obbligatorju u l-bejgħ f’irkant jew ordni ta’ tpoġġija għand kuratur tal-proprjetà.
Jintalab dritt għar-reġistrazzjoni ta’ l-ipoteka skond l-Att dwar l-Ispejjeż tal-Qorti (Kostenordnung - KostO) skond il-valur tal-kreditu li għandu jinġabar. Tabella tad-drittijiet u valuri sa €1 miljun tinsab fl-Anness 1 (PDF File 90 KB).
Jitħallas dritt ta’ €50 għad-deċiżjoni wara rikors għall-ordni ta’ eżekuzzjoni. Hemm aktar drittijiet – ġeneralment bir-rata ta’ 0.5% – għall-proċedura biex ikun hemm irkant, għall-konklużjoni tal-bejgħ u t-tqassim tal-qligħ. Id-drittijiet għall-proċedura ġeneralment u meta jkun hemm irkant jiddependu fuq il-valur tal-proprjetà; id-drittijiet għall-konklużjoni tal-bejgħ u t-tqassim tal-qligħ jiddipendu fuq l-ogħla offerta magħmula. Tabella tad-drittijiet u valuri sa €500 000 Euro tinsab fl-Anness 2 (PDF File 35 KB). Barra mid-drittijiet, jintalbu l-ispejjeż tal-proċedura, partikolarment l-ispejjeż tas-survej dwar il-valur tal-bejgħ tal-proprjetà.
Jitħallas dritt ta’ €50 għal rikors għall-ordni ta’ eżekuzzjoni. Jitħallas dritt ta’ 0.5% għall-proċedura fuq il-bażi ta’ profitt aggregat miksub minnha.
L-eżekuzzjoni ta’ ordni tat-tneħħija, ordni ta’ eżekuzzjoni ta’ inġunzjoni:
Jekk id-debitur ġie ordnat mill-qorti li jiddisponi mill-proprjetà mobbli, id-deċiżjoni tista’ tkun eżegwita mill-marixxall wara rikors tal-kreditur . Jitħallas dritt ta’ €20 biex il-proċess jibda miexi. Jekk debitur ikun meħtieġ li jiddisponi minn art jew dar, hemm dritt għall-iżgumbrament ta’ €75. Jintalbu wkoll l-ispejjeż tal-marixxall, partikolarment għal terzi li jkunu meħtieġa (eż. it-trasport, ħaddied tas-serraturi, eċċ.). Jekk il-proċess jieħu iżjed minn tliet sigħat, jitħallas dritt ta’ €15 kull siegħa għal kull siegħa ta’ wara jew parti minnha.
Fi proċeduri quddiem qorti ta’ eżekuzzjoni biex tordna debitur jagħmel, jaċċetta jew ma jagħmilx xi att partikolari jitħallas dritt ta’ €15.
Il-kreditur għandu jkollu ordni ta’ eżekuzzjoni biex jipprova l-kreditu tiegħu. Din tista’ tkun sentenza finali li hija diġà jew proviżorjament eżegwibbli (l-Artikolu 704 ZPO) jew wieħed mill-istrumenti elenkati fl-Artikolu 794 ZPO (eż. ftehim ġudizzjarju jew barra mill-qorti u atti nutarili).
M’hemmx ħtiġiet speċifiċi min-naħa tad-debitur.
Hemm ħtiġiet speċifiċi fir-rigward ta’ ordnijiet ta’ sekwestru u inġunzjonijiet interlokutorji. Dawn il-miżuri ta’ eżekuzzjoni jittieħdu biex jinġabar kreditu qabel ma ordni tal-qorti tkun ingħatat fi proċeduri prinċipali.
Jistgħu jkunu suġġetti għall-eżekuzzjoni l-assi mobbli, il-krediti u drittijiet oħra fil-proprjetà tad-debitur u l-proprjetà immobbli tiegħu tista’ tkun soġġetta għall-eżekuzzjoni.
L-artikolu 811 ZPO jispeċifika l-assi mobbli li ma jistgħux jinqabdu; l-għan huwa biex id-debitur u l-familja tiegħu jkunu jistgħu jgawdu volum minimu ta’ oġġetti li huma essenzjali għall-użu personali jew professjonali .
Dawn ir-restrizzjonijiet japplikaw ukoll għad-dħul li jaqla' d-debitur. Artikoli 850 ff. Iż-ZPO jipprovdi għal ammonti li ma jistgħux jinqabdu billi d-debitur ikollu bżonnhom biex ikopri l-ispejjeż tas-sussistenza tiegħu.
- Fir-rigward tad-debitur
L-eżekuzzjoni rari tirnexxi jekk id-debitur ma jkollux assi li jistgħu jinqabdu. Imma l-kreditur jista’ jkompli l-eżekuzzjoni kontra d-debitur jekk isir jaf b’assi li kienu sa dakinhar misturin jew assi akkwistati ġodda tad-debitur.
Il-kreditur għandu d-dritt li jeżegwixxi strument eżegwibbli sa 30 sena. Sakemm il-kreditur ma jieħux miżuri ta’ eżekuzzjoni attwali, id-debitur huwa liberu li jeħles mill-proprjetà tiegħu.
Debitur li jipprovdi stqarrija maħlufa ta’ l-assi jew ikun arrestat għar-rifjut li jagħmel hekk jista' jiddaħħal fir-reġistru tad-debituri fil-qorti ta' l-eżekuzzjoni fejn qed jittieħdu l-proċeduri ta' l-eżekuzzjoni. F’ċerti ċirkostanzi jistgħu jingħataw data mir-reġistri tad-debituri lil terzi.
- Fir-rigward ta’ terzi
Fuq il-bażi tal-protezzjoni tad-data l-banek m’huma fl-ebda obbligu li jagħtu jew lill-kreditur jew lill-qrati u lill-marixxalli informazzjoni dwar id-debitur, partikolarment dwar l-assi tiegħu.
Meta l-assi tad-debitur jinqabdu jew ikun hemm ċessjoni tal-krediti tiegħu fuq terz, it-terz ma jistax iħallas iżjed lid-debitur; jistgħu jiħallsu biss is-somom meħtieġa biex ikopru t-talba tal-kreditur lill-kreditur. Terz li jikser dan l-obbligu għandu r-riskju ta’ kawża għad-danni.
Krediti li akkwistaw status legali u krediti skond ftehim jew strumenti eżegwibbli huma suġġetti għall-perjodu preskrittiv ta’ 30 sena skond l-Artikolu 197 tal-Kodiċi Ċivili (BGB). Il-kreditur jista’ jibda proċeduri ta’ eżekuzzjoni f’kull żmien matul dak il-perjodu.
Il-kreditur jista’ jappella immedjatament kontra r-rifjut li ssir ordni ta’ eżekuzzjoni
Id-debitur għandu r-rimedji legali li ġejjin kontra ordni ta’ eżekuzzjoni:
Oppożizzjoni immedjata jekk qabel kien hemm smigħ fil-qorti;
Nota ta’ tfakkir jekk qabel ma kienx hemm smigħ fil-qorti.
In-nota tat-tfakkir, li għaliha ma japplikax terminu, għandha tkun ippreżentata fil-qorti tad-distrett; l-oppożizzjoni immedjata trid tkun ippreżentata fi żmien ġimgħatejn fil-qorti tad-distrett jew fil-Qorti Reġjonali bħala qorti ta’ reviżjoni.
Ir-rikors għal dan ir-rimedju m’għandux impatt immedjat fuq l-insegwiment tal-proċeduri ta’ eżekuzzjoni; m’hemmx effett ta' sospensjoni.
« Infurzar tas-sentenzi - Informazzjoni Ġenerali | Ġermanja - Informazzjoni Ġenerali »